Holm Munthe

Holm Hansen Munthe (1848–1898) var en norsk arkitekt, sønn av Adolph Frederik Munthe.Holm Munthe fra Norsk biografisk leksikon Han er mest kjent for å ha tegnet Frognerseteren restaurant. 

 Bakgrunn og utdannelse 
Han var tidlig på 1870-tallet murerlærling i Kristiania, samtidig som han var elev ved Wilhelm von Hannos tegneskole. Fra 1872 tok han arkitektutdannelse i Tyskland, og ble uteksaminert fra Hannovers Polytechnikum i 1877. 

 Arkitektonisk virke 

 De første årene 
Sammen med arkitekt Henrik Nissen tegnet han blant annet Christiania bad (1881–1883, revet 1931) Otto Anderssens skole (Uranienborgveien 7, 1884, nedbrent 1909) og Kristiania handelsgymnasium (Munchs gate 4, 1883–1885). Kompanjongene sto også bak trebygninger ved Larvik bad med nasjonalt preg, som dannet opptakten til Munthes utvikling av den såkalte dragestilen. 

Saugbrugsforeningens portal ved Den norske industri- og kunstutstilling i Slottsparken i 1883 ble det første arbeidet i denne nye stilarten. Den ble etter utstillingen flyttet og brukt som inngang til kong Oscar IIs bygningssamling på Bygdøy kongsgård, overtatt av Norsk Folkemuseum i 1907. Etter å ha vært demontert på grunn av forfall ble den gjenreist i 1993.

På Norsk Folkemuseum finnes også en annen dragestilsbygning av Munthe fra 1883, nemlig ventehallen for dampskipspassasjerer fra Pipervika. Den ble i 1935 gjenreist som kafé på museets «festplass».

 Munthes særpregede dragestil 
Munthe hadde sitt mest betydningsfulle virke som arkitekt fra 1889, da han blant annet utformet en rekke bygninger for det nystiftede Holmenkol-Voxenkol-Selskabet. Her lot han sin egenutviklede dragestil blomstre, med bygningene Peisestuen (1889), Holmenkollen turisthotel (1889, nedbrent 1895), Frognerseteren Restaurant (1890–1891, utvidet 1907–1909), Midtstuen Sanatorium (1891, revet) samt sportsstuene på Frognerseteren og Holmenkollen. I Kristiania tegnet han parkrestaurantene Hasselbakken på St. Hanshaugen (1891, nedbrent 1936). 

Hans bygninger på Holmenkollen vakte begeistring hos keiser Wilhelm II under dennes statsbesøk i Kristiania i 1890, og Holm Munthe fikk flere oppdrag for keiseren. I Rominten i Øst-Preussen tegnet han i 1891 keiserens Rominten jaktslott (flyttet til Kaliningrad) med tilhørende «stavkirke» (ødelagt under 2. verdenskrig) og i 1893 Matrosenstation Kongsnæs ved Potsdam, hvorav noen bygninger overlevde krigen og hovedbygningen er gjenoppført og innviet i 2018. Hans arbeider i Tyskland førte til at han i 1893 sammen med kunsthistorikeren Lorentz Dietrichson utga plansjeverket Die Holzbaukunst Norwegens in Vergangenheit und Gegenwart med tegninger av norske stavkirker og egne bygninger i dragestil.

Dragestilen kom på moten og ble videreført etter Munthes død, blant annet av hans assistenter fra utbyggingen på Holmenkollen, Henning Kloumann, Balthazar Lange og Ole Sverre.

 Byggverk (utvalg) 
Munthe tegnet blant annet følgende bygninger – årstallet angir når byggverket ble ferdigstilt:

 1881–1883: Christiania bad, Oslo – i samarbeid med Henrik Nissen; revet 1931
 1883: Ventehall for dampskipspassasjerer, Pipervika, Oslo – gjenreist som kafé på Norsk Folkemuseum i 1935
 1883–1885: Kristiania handelsgymnasium, Munchs gate 4, Oslo – i samarbeid med Henrik Nissen
 1884: Otto Anderssens skole, Uranienborgveien 7, Oslo – i samarbeid med Henrik Nissen; ødelagt av brann i 1909
 1886: Vestby kirke, Vestby i Akershus – i samarbeid med Henrik Nissen

 1889: Holmenkollen turisthotel – ødelagt i brann i 1895
 1890–1891: Frognerseteren Restaurant (utvidet 1907–1909)
 1891: Midtstuen Sanatorium – ødelagt i brann i 1989
 1891: Hasselbakken parkrestaurant på St. Hanshaugen – ødelagt i brann i 1936
 1891: Rominten jaktslott, Øst-Preussen (senere flyttet til Kaliningrad) med tilhørende «stavkirke» (ødelagt under 2. verdenskrig)
 1892: Kornhaug, Follebu i Gausdal
 1893: Matrosenstation Kongsnæs, Potsdam
 1898: Bolteløkka skole, Oslo
 1898: Lilleborg skole, Oslo

 Det siste leveåret 
Munthe ble i 1898 utnevnt til stadsarkitekt i Kristiania, men han døde innen han rakk å begynne i arbeidet. Dette året hadde han utført to skolebygninger i byen, Bolteløkken og Lilleborg, begge i upusset tegl og med et forenklet middelaldersk formspråk.

 Gravsted 
Holm Hansen Munthe er begravet sammen med foreldrene og ektefellen på Vår Frelsers gravlund i Oslo.

 Referanser 

 Kilder 
 Norsk kunstnerleksikon – Universitetsforlaget 1982-86
 Jens Christian Eldal – Historisme i tre
 Arkitektur i Oslo – Kunnskapsforlaget, 1999
 Byminner nr. 3, 1970


Kategori:Personer begravet på Vår Frelsers gravlund
Kategori:Personer fra Stange kommune
Kategori:Norske arkitekter